***Тема.*** *Күләм хәле*

***Максатлар:***

1. Күләм хәле турында мәгълүмат бирү
2. Күләм хәлләрен җөмләләрдән таба һәм аларны башка хәлләрдән аера белү күнекмәләрен формалаштыру
Бәйләнешле сөйләм үстерү
Балаларның уйлау, фикер йөртү сәләтен камилләштерү
3. Г.Тукай иҗатына мәхәббәт уяту

***Материал:*** Р.Ә. Асылгәрәева, Р.А.Юсупов, М.К.Зиннуров. Татар теле: Рус телендә урта гомуми белем бирүче мәкт. 8 нче с-фы өчен д-лек. (татар балалары өчен) 87-90 битләр.

***Өстәмә материал:***

1. Н.В.Максимов, З.В.Шәйхразиева. Урта мәктәптә татар теле укыту: Гади җөмлә синтаксисы: 7-11 нче сыйныф укучылары өчен методик кулланма. – Казан: Татар.кит.нәшр., 2007 – 191 б.
2. Р.Р.Шәмсетдинова. Татар теле: Күнегүләр. Анализ үрнәкләре. Тестлар. – Казан: Татар.кит.нәшр., 2007 – 191 б.
3. Б.М.Мифтахов, Г.М.Сөнгатов. Татар теле: Татар мәктәпләренең 7 нче с-фы өчен д-лек. – Казан: Мәгариф, 2002.

***Җиһазлау:*** карточкалар, Г.Тукай портреты

***Дәреснең тибы:*** яңа материалны аңлату

***Дәреснең методы:*** грамматик анализ, укытучы сүзе, әңгәмә

*I Актуальләштерү*

1. Тактада җөмләләр тикшерү
2. Җөмләләрне фронталь рәвештә тикшерү

*II Яңа материалны аңлату*

1. Күрсәтмәлелеккә нигезләнеп, яңа теманы аңлату
2. Дәфтәрләргә җөмләләрне язып кую

*III Ныгыту*

1. Карточкалар белән эш
2. “Үлемсез Тукай” текстыннан күләм хәлен табу
3. “Исемдә калганнар” повестеннан күләм алынган җөмләләрдән күләм хәлләрен табу

*IV Йомгаклау*

1. Дәрескә анализ ясау

*V Өйгә әш бирү*

1. 140 нчы күнегүне язмача эшләргә

*Дәрес барышы*

* Исәнмесез, укучылар!
* Исәнмесез!
* Утырыгыз! Хәлләрегез ничек?
* Барысы да әйбәт.

 Барысы да тәртиптә булса, дәресебезне башлыйк. Узган дәрестә без сезнең белән күләм хәлләрен өйрәнә башлаган идек. Бүген без аны дәвам итәрбез. Теманы ни дәрәҗәдә аңлаганлыгыгызны тикшерү өчен, әйдәгез, берничә җөмләне карап китик. Берәү тактада эшли, калганнар – дәфтәрләрдә. Аннан соң дөреслеген бергәләп тикшерербез. Әйдә, Алия, син такта янына чыгып эшлә, мин җөмләләрне әйтеп барам, ә син яз. Аннан соң күләм хәлләрен ияртүче сүзләре белән бергә язып куярсың.

1. *Чүлмәк гаҗәеп дәрәҗәдә матур, сокландыргыч иде. (Ф.Л.)*

***гаҗәеп дәрәҗәдә матур***

1. *Тагын ярты сәгать чамасы сыерчык булып сайрадым. (Г.С.)*

***ярты сәгать чамасы сайрадым***

1. *Шактый озак утырды Сәет. (Ф.Л.)*

***шактый озак, озак утырды***

* Ә, хәзер, укучылар, барыбыз да тактага карыйбыз. Алия бирелгән эшне дөрес үтәдеме?
* Әйе, дөрес үтәде.
* Барыгызныкы да шулаймы?
* Әйе, шулай.
* Ярар, әгәр дөрес эшләгән булсагыз, булдыргансыз! Бу сезнең теманы үзләштергәнегезне күрсәтеп тора. Молодец, Алия, утыр!

Ә бүген исә без сезнең белән күләм хәлләренең ничек белдерелүләрен карап китәрбез. Барыбыз да тактага игътибар белән карыйбыз һәм мине тыңлыйбыз. Аңлашылмаучанлыклар килеп чыкса, сорарсыз.

 Күләм хәлләре күләм – чама рәвешләре, сан белән ачыкланган исем, составында тапкыр, мәртәбә, дәрәҗәдә кебек сүзләр килү һәм мөнәсәбәтле сүзләр белән белдерелә. Ә хәзер һәрберсенә мисал карап китик.

1. *Мәрдән абзый да бераз тынычланды. (Г.Г.-й)*
2. *Илсөяр инде дүрт-биш көн чәй эчмәгән иде. (Г.Г.-й)*
3. *Җиде кат үлчә, бер кат кис. (М.)*
4. *Никадәр тырышсаң, шулкадәр макталырсың. (М.)*
* Аңладыгызмы?
* Әйе, аңладык.
* Ярар, алайса хәзер дәфтәрләрегезне ачып, “Күләм хәлләренең белдерелүе” – дип теманы язып куегыз. Әле генә карап үткән җөмләләрне күчереп язып, күләм хәлләрен белдерүче чараларны бүтән төсле кара белән билгеләп куегыз. *(эш эшләнә)*

Булдымы?

* Булды.
* Ярар, хәзер, укучылар, мин сезгә бер текст укыйм. Текстта бер генә күләм хәле бар. Сез аны табып, миңа әйтергә тиеш буласыз. Текст “Үлемсез Тукай” дип атала. *(тест укыла)*

Я, укучылар, таптыгызмы?

* Әйе, егерме җиде яшькә кадәр генә яшәде.
* Яхшы, укучылар, ә сез текстның эчтәлегенә игътибар иттегезме? Сүз кем турында бара?
* Бу текст бөек язучы Габдулла Тукай турында.
* Әйе, укучылар, сез дөрес әйтәсез. Бу текст бөек язучыбыз Габдулла Тукай турында. Сез аның белән инде таныш. Кечерәк сыйныфларда сез аның бик күп кенә әсәрләрен укыдыгыз. Шулай бит?!
* Әйе, шулай.
* Димәк, сез аның турында күп беләсез. Язучы турында кайсыгыз нинди фикер әйтеп китә? *(һәр бала үз фикере белән уртаклаша)*

 Яхшы, укучылар, Габдулла Тукай турында күп нәрсәләрне искә төшердек. Аның үзе турында язылган “ Исемдә калганнар” дигән автобиографик повесте барлыгын да беләбез. Ә хәзер сез шушы әсәрдәге җөмләләрдә бик күп күләм хәлләре булуын күрерсез. Мин сезгә карточкалар таратам. Монда Г.Тукайның “Исемдә калганнар” повестеннан җөмләләр китерелгән. Шул җөмләләрдән күләм хәлләрен табып, аларның ничек белдерелүләрен күрсәтегез. Аннан соң бергәләп тикшерербез. *(эш эшләнә)*

 Ярар, укучылар, без бүген сезнең белән күләм хәлләрен белдерүче чараларны өйрәнеп үттек. Шулай ук бөек язучыбыз Г.Тукай турында да фикер алыштык. Аның “Исемдә калганнар” повестенда бик күп күләм хәлләре белән җөмләләр кулланылганын күрдек. Ә хәзер көндәлекләрегезне ачып, өй эшен язып куегыз. 90 нчы биттәге 140 нчы күнегүне язмача эшләп килергә. Анда рус телендә сүзтезмәләр китерелгән, шуларны татар теленә тәрҗемә итеп язарсыз. Шулай итеп сез күләм хәлләре кергән сүзтезмәләрнең бер телдән икенче телгә ничек итеп тәрҗемә ителүен күрерсез. Ә хәзергә дәрес тәмам, чыгарга мөмкин! Сау булыгыз!

* Сау булыгыз!